Diari Oficial de la Generalitat Valenciana


Sumari del DOGV 387, del 04-06-1986 (1986/806385)

ORDRE de 18 d'abril de 1986, de la Conselleria d'Agricultura i Pesca, per la qual es crea el I Premi de Cooperativisme Agrari Valencià.
---------------------------------------------------------------------------------------------------------------------------------------

### Dades del document

Número de DOGV
:   387

Data del DOGV
:   04-06-1986

Secció del DOGV
:   ALTRES DISPOSICIONS

Número del document
:   1986/806385


Data del document
:   18-04-1986

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Correcció d'errades

Ordre de 18 d'abril de 1986, de la Conselleria d'Agricultura i Pesca, per la qual es crea el I Premi de Cooperativisme Agrari Valencià.  
Per tal de fomentar el coneixement del Cooperativisme Agrari entre els joves i d'investigar els problemes principals d'índole social que a la nostra Comunitat Autònoma generen les societats cooperatives entre els seus membres, ja siguen socis, ja personal laboral al servei d'aquestes, la Conselleria d'Agricultura i Pesca, a proposta de l'Institut de Cooperativisme Agrari Valencià ha cregut convenient de crear aquest premi.   
En atenció d'aquests motius, i en ús de les facultats que legalment tinc atribuïdes,   
ORDENE:  
Article primer  
Es crea el I Premi de Cooperativisme Agrari Valencià.   
Article segon  
El dit Premi s'estructura en quatre Seccions, delimitades per les característiques dels aspirants, el tema del treball i la dotació econòmica respectiva. Aquestes modalitats es regiran per les bases següents:   
1. Podran aspirar al Premi, Secció A, els espanyols nascuts o residents a la Comunitat Valenciana, l'edat dels quals queda compresa entre els dotze i els setze anys.   
El tema del treball haurà de tractar sobre l'estudi d'una cooperativa agrària situada a la Comunitat Valenciana; els orígens d?aquesta, activitats que desenvolupa, paper social i econòmic que representa per a la localitat o comarca on s'ubique, etc.   
El treball haurà de presentar-se mecanografiat, a doble espai, en folis i per una cara, amb una extensió màxima de 10 folis.   
La dotació del Premi consistirà en material didàctic divers, valorat en 50.000 pessetes, a triar pel beneficiari (ordinador personal, màquina d'escriure, Lot de llibres, etc). El treball que obtinga el segon lloc, serà gratificat amb material didàctic divers, valorat en 25.000 pessetes. En ambdós casos, es lliurarà un diploma commemoratiu.   
2. Podran aspirar al Premi, Secció B, els espanyols majors de 16 anys que hagen nascut o residesquen a la Comunitat Valenciana.   
El tema del treball tractarà sobre algun dels temes següents:   
a) Les repercussions socials que l'organització cooperativa planteja entre els socis, la cooperativa i el personal al servei d'aquesta.   
b) L'exercici del dret-deure d'informació.   
c) La participació real de l'agricultor en les decisions de la cooperativa.   
El tema del treball haurà de presentar-se mecanografiat, a doble espai, en folis escrits per una cara, amb una extensió mínima de 15 folis i màxima de 30.   
La dotació del Premi serà de 200.000 pessetes, un accèssit de 75.000 pessetes i placa commemorativa.   
3. Podran aspirar al Premi, Secció C, tota persona que siga sòcia d'alguna cooperativa agrícola situada a la Comunitat Valenciana.   
El tema del treball consistirà en una exposició dels principals problemes d'índole social, més freqüents, que han estat constatats en la consecució dels objectius de la cooperativa per tal de millorar el servei sòcio-cultural en favor dels socis i familiars.   
El treball s'haurà de presentar mecanografiat, a doble espai, en folis i per una cara, amb una extensió mínima de 8 folis i màxima de 20 folis.   
La dotació del premi serà de 100.000 pessetes i un accèssit de 50.000 pessetes, en ambdós casos es lliurarà una placa commemorativa.   
4. La Secció D, d'aquest Premi, té com a objecte premiar aquelles cooperatives agrícoles de la Comunitat Valenciana que s'han caracteritzat pel millor funcionament a nivell social i econòmic Hom en valorarà l'esforç realitzat pels socis i dirigents, i la repercussió d'aquest esforç en l'entorn de la Cooperativa Agrícola.   
El tema del treball tractarà sintèticament de les activitats dates a terme en els últims tres anys, els objectius plantejats i la participació dels socis en aquests projectes.   
El treball haurà de presentar-se mecanografiat, a doble espai, en folis i per una cara, amb una extensió mínima de 15 folis i màxima de 30.   
La dotació del Premi serà de 200.000 pessetes, un accèssit de 75.000 pessetes i placa commemorativa.   
5. Els treballs s'hauran de remetre, sense identificació personal de l'autor, a l'Institut de Cooperativisme Agrari Valencià-Conselleria d'Agricultura i Pesca, carrer Amadeu de Savoia, núm. 2, València 46501-, amb una plica tancada dins la qual figuraran les dades personals de l'autor, i a l'exterior d'aquesta es farà constar el títol del treball presentat i a la part superior del sobre:  
Secció A, B, C, o D, segons corresponga.   
6. El termini de presentació dels treballs conclourà a les 34 hores del dia 15 de novembre de 1896.   
7. El Tribunal que atorgarà el Premi estarà constituït per:  
President: L' Honorable Conseller d'Agricultura i Pesca.  
Vice-president: El Director de l'Institut de Cooperativisme Agrari Valencià.   
Vocals:   
- Un representant de la Federació de Cooperatives Agràries de la Comunitat Valenciana.   
- Un representat de la Conselleria de Treball.   
- Un representant de la Conselleria de Cultura.   
- Un representant dels Sindicats Agraris de la Comunitat Valenciana.   
- Tres socis de cooperatives agràries de primer grau, elegits un per cadascuna de les Unions Provincials de Cooperatives del Camp de la Comunitat Valenciana.   
- Un representant del Servei d'Extensió Agrària.   
- El Secretari de l'Institut de Cooperativisme Agrari Valencià, que exercirà les funcions de Secretari del Tribunal amb veu, però sense vot.   
8. El Tribunal es reserva la facultat de dividir la quantia dels Premis entre diversos participants, així com de declarar-lo desert en la totalitat o en alguna de les modalitats quan segons el propi judici no hi concórreguen els mèrits suficients en els treballs presentats. En qualsevol cas, el veredicte del Tribunal és inapel·lable, i aquest es reserva la facultat d'interpretar les bases d'aquesta convocatòria.   
9. La Conselleria d'Agricultura i Pesca es reserva la possibilitat de publicar els treballs premiats durant un termini màxim de dos anys.   
10. La data i el lloc de lliurament dels Premis, seran oportunament comunicats als aspirants.   
Els no-beneficiats amb el Premi, podran arreplegar els seus treballs durant el termini de tres mesos a partir de la data del lliurament del Premi.   
València, 18 d'abril de 1986.  
El Conseller d'Agricultura i Pesca,  
LLUIS FONT DE MORA I MONTESINOS